Βασιλόπιτα «Κοπεγχάγη»
Ο Δημήτρης Μακρυνιώτης δημιούργησε μια πρωτότυπη συνταγή για βασιλόπιτα αποκλειστικά για τον «Γαστρονόμο», με έμπνευση από το παλιό αστικό γλυκό «Κοπεγχάγη».
5 φύλλα κρούστας , 220 γρ. ζάχαρη λευκή, κρυσταλλική , 220 γρ. αλεύρι μαλακό , 300 γρ. αμύγδαλα λευκά, χοντροκομμένα , 50 γρ. βούτυρο αγελάδας , 8 μεσαία αυγά , 1 κουτ. σούπας κανέλα σε σκόνη , 1/4 κουτ. γλυκού μοσχοκάρυδο, φρεσκοτριμμένο , ξύσμα από 1 πορτοκάλι, 500 ml νερό , 375 γρ. ζάχαρη λευκή, κρυσταλλική , χυμός από μισό λεμόνι, ζάχαρη άχνη για πασπάλισμα
Για να φτιάξουμε την βασιλόπιτα αρχικά προθερμαίνουμε τον φούρνο στους 180°C.Σε ένα μπρικάκι ή στον φούρνο μικροκυμάτων λιώνουμε το βούτυρο και με ένα πινέλο βουτυρώνουμε καλά ένα στρογγυλό ταψί διαμέτρου 26-28 εκ.Τοποθέτουμε στο ταψί το 1 φύλλο κρούστας, αφήνοντας τις άκρες του να κρέμονται προς τα έξω, και το βουτυρώνουμε καλά. Συνεχίζουμε την ίδια διαδικασία  με τα υπόλοιπα φύλλα και, αφού τα έχουμε τοποθετήσει όλα, με ένα μαχαίρι ή ένα ψαλίδι κόβουμε πολύ προσεκτικά και περιποιημένα τις άκρες που προεξέχουν από τα τοιχώματα.Χωρίζουμε τους κρόκους από τα ασπράδια, βάζοντας τα τελευταία μέσα στον κάδο του μίξερ.Ρίχνουμε και τη μισή ποσότητα ζάχαρης και τα χτυπάμε με το σύρμα σε μέτρια ταχύτητα μέχρι να γίνουν μια σφιχτή μαρέγκα.Αδειάζουμε τη μαρέγκα σε ένα μεγάλο μπολ και χωρίς να καθαρίσουμε τον κάδο του μίξερ, ρίχνουμε εκεί τους κρόκους με την υπόλοιπη ζάχαρη και τους χτυπάμε σε μέτρια προς  δυνατή ταχύτητα μέχρι να ασπρίσουν και να φουσκώσουν.Αδειάζουμε τους χτυπημένους κρόκους στη μαρέγκα ανακατεύοντας με τη μαρίζ μέχρι να ομογενοποιηθεί το μείγμα.Προσθέτουμε και  τα υπόλοιπα υλικά, συνεχίζοντας το ανακάτεμα μέχρι να ενσωματωθούν.Αδειάζουμε το μείγμα της βασιλόπιτας στο ταψί με τα φύλλα κρούστας, χωρίς να ξεχάσουμε να βάλουμε και το φλουρί.Ψήνουμε στον προθερμασμένο φούρνο στη μεσαία σχάρα, για περίπου 40 λεπτά. Λίγο πριν γίνει η βασιλόπιτα, ετοιμάζουμε το σιρόπι.Σε ένα κατσαρολάκι ζεσταίνουμε όλα μαζί τα υλικά του σιροπιού μέχρι να πάρουν μία βράση.Όταν η βασιλόπιτα ψηθεί και όπως είναι καυτή από τον φούρνο, την περιχύνουμε με το ζεστό σιρόπι, ρίχνοντάς το λίγο λίγο με μια κουτάλα.Αφήνουμε τη βασιλόπιτα να κρυώσει εντελώς (αν θέλουμε, μπορούμε να την βγάλουμε από το ταψί) και γαρνίρουμε με άφθονη ζάχαρη άχνη, σχηματίζοντας αν θέλουμε και τη χρονολογία με ένα πατρόν που θα φτιάξουμε από χαρτόνι.
Αλεύρι (ζύμες),Ζάχαρη,Χριστούγεννα